Čislák, Viliam, minister zdravotníctva SR (2015-11-19):
Ďakujem pekne. Vážený pán predseda Národnej rady, dámy a páni, vážený pán poslanec, zmeny, ktoré navrhlo a realizovalo Ministerstvo zdravotníctva Slovenskej republiky v systéme rôznych nezmyselných poplatkov, prináša svoje pozitívne výsledky. Na rozdiel od predchádzajúceho obdobia, keď zákon neplatil, na Ministerstve zdravotníctva Slovenskej republiky registrujeme oveľa nižší počet sťažností od občanov a od pacientov. Ku koncu roka ministerstvo zdravotníctva plánuje uskutočniť aj prieskum medzi pacientmi, aby sme sa podrobnejšie oboznámili so situáciou v teréne, s požiadavkami a pripomienkami pacientov. Už viackrát som zdôraznil, že určite sa na zákon pozrieme ešte raz a vyhodnotíme jeho fungovanie počas prvých mesiacov v praxi. Prepáčte, ale rád by som počul podrobnejšie vysvetlenie, kde v nemocniciach pacienti čakajú, respektíve pri ktorých ambulanciách, pretože realita je taká, že ťažisko poskytovania zdravotnej starostlivosti v ústavných zdravotníckych zariadeniach nie je v ambulantnej sfére. Navyše, na rozdiel od súkromných ambulancií, v našich štátnych nemocniciach už začínajú fungovať objednávacie systémy. Ide o novinku, pričom tie prvé sme zaviedli pre najmenších pacientov, pre deti, ale objednávací systém funguje napríklad v Banskej Bystrici, aj v Trnave. Moderný rezervačný systém jednoznačne zvýši komfort pre pacientov a je to pozitívny trend, ktorý skráti čas čakania pacientov a práca na zefektívnení prinesie osoh obom stranám. Poradie pacientov na vyšetrenie určí automaticky rezervačný systém podľa príchodu pacienta na registráciu. Plánom je, aby postupne takýto systém bol zavedený aj v ďalších nemocniciach. Ide o mimoriadne užitočný program, vďaka ktorému sa môže dôsledne plánovať. A to je zároveň aj odpoveď na vašu otázku, pán poslanec, pacienti sa už dnes môžu objednať na presný čas. Rozdiel oproti minulosti je v tom, že pacienti dnes za objednanie neplatia. Je to súčasť poskytovania zdravotnej starostlivosti a nie je dôvod, aby lekár podmieňoval poskytovanie zdravotnej starostlivosti financiami. Ale rád by som zdôraznil, že akútny prípad má vždy v ambulancii prednosť. Niekedy sa môže stať, že práve to je dôvod čakania pacientov v čakárni. Navyše naše doterajšie skúsenosti a ohlasy ukázali, že sú lekári, ktorí dokázali aj v minulosti, predtým, než vošiel zákon do platnosti, manažovať pacientov úplne bez problémov, bez poplatkov, ochotne a šikovne. Aj tu sa ukazuje, že je dôležitý samotný prístup lekára. A na záver mi dovoľte pripomenúť zmeny, ktoré sme realizovali a navrhli a boli pripravené práve v úzkej spolupráci so seniormi a zmenám predchádzali viaceré diskusie s predstaviteľmi Jednoty dôchodcov na Slovensku, ktorí prezentovali svoje negatívne skúsenosti. Informovali nás o tom, s ako realitou sa stretávajú a poznali aj naše návrhy. Vychádzajúc z týchto informácií bolo zrejmé, že poplatky sa vyberali často neoprávnene. Bolo nevyhnutné konať a vznikla pracovná skupina na pôde ministerstva zdravotníctva, ktorá systematicky vyhodnocovala podnety pacientov a v tejto sfére bola veľmi podnetná naša spolupráca práve s Jednotou dôchodcov Slovenska. Navyše, mali sme k dispozícii aj priebežné výsledky prieskumu ministerstva zdravotníctva z projektu Pýtajte sa lekára, v rámci ktorého predstavitelia ministerstva zdravotníctva diskutujú v regiónoch so seniormi. Aj tie potvrdili, že poplatky vnímajú pacienti ako mimoriadne nejasnú problémovú oblasť, a to bez rozdielu veku. Áno, kompromisné riešenie vznikalo dlho. Nebolo to jednoduché, ale máme aj zákon, ktorý chráni pacienta, aj na strane druhej neobmedzí činnosť ambulantných lekárov. Koncepcia prišla na svet po rokoch prešľapovania na mieste, keď práve seniori boli mnohokrát obeťami toho, že nedostatok financií z nich urobil pacientov, na ktorých prišiel čas na záver ordinačných hodín, keď už lekár vyčerpal objednaných, teda za termín platiacich pacientov. Ako je z uvedeného zrejmé, pán poslanec, na ministerstve zdravotníctva sa o poznatky a podnety našich seniorov zaujímame. Komunikujeme s nimi, aj so zástupcami Jednoty dôchodcov, pripravujeme spoločné diskusné stretnutia v regiónoch. Nedávno to bolo napríklad v Trenčíne pri príležitosti výstavy Expo Senior. Určite v blízkej budúcnosti zavítame do ďalších regiónov, lebo takéto dialógy priamo na mieste sú inšpiratívne pre obe strany. Ďakujem pekne, pán predseda, skončil som.